**( În ilegalitate) CU TINE**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*domiciliu în fagure\*

în unghi de ochi se instalase-un înger

fără delegare de la forurile superioare nici măcar nu catadicsise

să anunţe

urmărea atent decupajele mele în materie (consistenţa-i

diversificată nu reprezenta o problemă)

monitoriza câte suflete lipesc de braţe ca să mă ştiu citi

din somn hipnotic când mă trezesc privitul dincolo de ramă poate

să-ţi lichefieze amprentele (sau dimpotrivă)

număr câte cuvinte vindecătoare pot să cos de rana fiecărei zile

cu toate suplimentările nu ajung niciodată

mereu va supura sub coajă un adevăr împachetat bine în solz de ignoranţă

scot din rapoartele existenţei câte minuni în declin să asortez

pantofului vieţii

cu tine gâlcevindu-mă verde crud în verde crud

ne-a agăţat în gaică luna

respirul de humă şi de piatră ne-a învăţat broderii de

voluptate filigranată

mai vrem nu satur niciodată mulţimea ce mă locuieşte

clandestin

ce mai contează cu tine câte pătrare de lună

ni se-mpletesc printre oase

drumul robilor în aripă de flăcări cu toată dragostea

ne înfierează

nu dau cu piatra nici urlet de revoltă nu brăzdează zarea

ştiu simt accept în epidermă

în ochii de argus căderile extrag esenţe

ne poartă adâncul în mai adânc forfoteşte de ceruri virgine

cu tine ieşindu-mi din piele

aburul se transformă în păsări cu zborul în pântec

şi aripa în gheare scormonesc

sfredelesc antimateria portalul magic spre eu

cu majuscula vieţii-nrobită

dumnezeindu-mă cu tine tăierea luminii de jur împrejur

eu unicul verde crud surâd

prin strungăreaţa neantului când te respir

până la ultima particulă